Mikäli päivittäistavarakaupasta loppuu juusto pakotteiden vuoksi, se on uutinen. Jos Ruotsin kuninkaallisten vauvauutiset kiihdyttävät lasten merkkituotteiden myyntiä, se on uutinen. Mutta jos Alkosta loppuu rock-idolin kuoleman vuoksi yksi klassikkoviski, se on hys hys ja jäätävä hiljaisuus, ihmettelee Anu Pöntinen.

Kun uutinen Motörheadin keulahahmo Lemmy Kilmisterin kuolemasta kiiri maailmalle, miehen musiikki kaikui monissa kodeissa ja kapakoissa. Niin ikään moni saattoi ottaa "drink or few", kuten yhtye kotisivuillaan kehotti.

Tiistai-iltana kuulin, kuinka Lemmyä lapsesta saakka ihaillut suomalaisystäväni oli etsinyt kotikaupunkinsa Alkoista tietyn merkkistä amerikkalaista viskiä idoliaan kunnioittaakseen. Ensimmäisestä myymälästä kyseinen artikkeli oli loppunut tyystin, toisesta hän oli saanut mukaansa kaupan toiseksi viimeisen pullon.

Kun tänään keskiviikkona kysyin ilmiöstä Alkon viestinnästä, hiljaisuus oli totaalinen. "Emme saa antaa mitään tietoja yksittäisistä tuotteista", kuului vastaus. Myyntitilastoja kyllä voidaan antaa, mutta vain kuukausi kerrallaan, tuoteryhmittäin ja tuhansien litrojen tarkkuudella. Edes kommenttia ilmiön luonteesta ei saanut antaa.

En lannistunut, vaan soittelin läpi vielä muutamia kotikaupunkini Alkoja. Tiesin jo viestintälinjan, ja päätin vain kysyä, löytyykö hyllystä vielä tietyn merkkistä viskiä; asiaa, jonka voisin todeta omin silmin, jos lähtisin käymään paikan päällä. En kuitenkaan saanut täsmällistä vastausta edes siihen. "On vielä saatavilla", kuului ilmiselvästi vaivaantunut vastaus. Ja jos loppuisikin, vastaavan tuoteperheen korvaavia tuotteita olisi kuulemma vielä hyllyssä, myyjä lohdutti.

Alkon työntekijät ja viestintä, älkää pahastuko. Ymmärrän, ettette ole itse keksineet sääntöjänne. Suomessa alkoholista puhuminen vain on tehty hyvin hämmentäväksi.

Ongelma tässä ei ole se, etten saanut tehtyä uutista idolin tyhjentämistä viinakaupan hyllyistä. Ongelma tässä on se, kuinka mystinen kehä alkoholin yllä edelleen leijuu.

Mikäli päivittäistavarakaupasta loppuu juusto ulkomaankaupan pakotteiden vuoksi, se on uutinen. Jos Ruotsin kuninkaallisten perheenlisäys kiihdyttää lasten merkkituotemyyntiä, se on uutinen. Mutta jos Alkosta loppuu rock-idolin kuoleman vuoksi yksi klassikkoviski, se on hys hys ja jäätävä hiljaisuus.

Aiheuttivatko Lemmyn kuoleman vuoksi otetut viskiannokset monta sairaalakeikkaa? Ehkä. Olisivatko nämä tapaukset päätyneet sinne ilman kuolinuutistakin? Ehkä. Olisiko kirjoittamani juttu tietystä viskistä houkutellut nuoria alkoholikokeiluihin? Ehkä. Mutta tämä maan tapa, että aikuisten ihmisten alkoholin käytöstä tehdään näin absurdia ja epäluontevaa? Varmasti.

Se mitä alkoholin haittoihin tulee, Lemmy ei ole hyvä esikuva. Mutta haitat Suomessa aiheutuvat ihan muusta kuin rock-elämäntavan ihannoinnista.

*Uskon, että moni nautti *muistoviskinsä kuten ystäväni. Omakotitalonsa takan edessä, kuunnellen suosikkiyhtyeensä viimeistä studioalbumia, ottaen lasinpohjallisen tuota klassikkoviskiä ja toteamalla keski-ikäiseen tyyliinsä, että parempiakin viskejä on olemassa.